Valtio-opin professori Özgüç Orhan istuu suositussa opiskelijakahvilassa Taksim-aukion takana. Hän sai potkut pian vallankaappauksen jälkeen, kun viranomaiset sulkivat yliopiston.

Orhan työskenteli kahdeksan vuotta Gülenin rahoittamassa Fatihin yliopistossa, mutta hänellä ei ollut mitään tekemistä Hizmet-liikkeen kanssa. Hän väitteli tohtoriksi Marylandin yliopistossa Yhdysvalloissa ja kuuluu maallista elämäntapaa suosiviin liberaaleihin.

Siitä huolimatta Orhan on varuillaan. Hän kertoo hävittäneensä mahdollisen kotietsinnän varalta Fethullah Gülenin elämänkerran ja monta muuta kirjaa, jotka voitaisiin tulkita epäilyttäviksi.

”Vein kirjoja pienissä erissä eri roskalaatikoihin, etteivät naapurit huomaisi”, hän hymähtää.

Orhan elättää itsensä satunnaisilla käännöstöillä. Hän on hakenut tutkijan töitä Yhdysvalloista ja muualta ulkomailta mutta toistaiseksi ei ole tärpännyt.

Hänen mukaansa Turkissa on menossa ennennäkemätön noitavaino, joka koskee kaikkia Erdoğanin vastustajia ja arvostelijoita.

”Tilanne pahenee koko ajan”, Orhan sanoo.

”Monet pelkäävät jopa samanlaista sisällissotaa kuin Syyriassa. AKP:n sisällä on militantteja. He ovat kehottaneet Twitterissä puolueen jäseniä aseistautumaan.”

Puhdistukset ulottuivat lokakuussa myös Boğaziçin huippuyliopistoon, jota pidetään koko Turkin parhaana. Erdoğan erotti yliopiston rehtorin Gülay Barbarosoğlun, koska hän oli allekirjoittanut liberaalien akateemikkojen rauhanvetoomuksen kurdisotaa vastaan. Sitä pidetään Turkin nykyhallinnossa majesteettirikoksena.

Boğaziçin yliopisto sijaitsee korkealla kukkulalla amerikkalaisten 1800-luvulla perustaman lähetyskoulun tiloissa. Joukko opiskelijoita istuu päärakennuksen kahvilan terassilla, josta on hieno näköala Bosporin salmelle. He ovat tuohtuneita professori Barbarosoğlun potkuista, sillä hän oli arvostettu ja suosittu rehtori.

”Erdoğan on vaarallinen. Hän antoi ensin Isisin taistelijoiden häärätä vapaasti Turkissa ja käy nyt sotaa kurdeja vastaan”, kieliä opiskeleva Tilbe sanoo.

Hänen mielestään Erdoğan ajaa koko yhteiskunnan sekasortoon vainoamalla liberaaleja, naisia ja seksuaalivähemmistöjä. ”Turkista on tulossa hyvää vauhtia uusi Syyria tai Pakistan, jos tätä ei saada loppumaan.”

Noitavaino koskee kaikkia presidentti Erdoğanin vastustajia.

Tilbe ja hänen ystävänsä edustavat Turkin nuorta älymystöä, jonka on vaikea löytää paikkaansa yhteiskunnassa. Valtapuolue AKP suhtautuu heihin epäluuloisesti, ja salainen poliisi on lähettänyt yliopistolle vakoojia ja ilmiantajia.

”Täällä liikkuu outoja ihmisiä”, valtio-oppia opiskeleva Çağri sanoo. ”He kuuntelevat meidän keskustelujamme ja kyselevät, mitä me ajattelemme.”

Valtio-oppia opiskeleva Suat haaveilee työpaikasta YK:ssa tai jossakin muussa kansainvälisessä järjestössä, mutta Çağri ja Tilbe aikovat jäädä kaikesta huolimatta Turkkiin.

”En aio lähteä maasta yhden diktaattorin takia”, Tilbe sanoo. ”Olen valmis taistelemaan. Me haluamme tehdä Turkista paremman maan.”